**Barnehagevedtekter for Snømyra Barnehage SA i henhold til barnehageloven**

Barnehagevedtektene er fastsatt av Styret og ÅRSMØTET, den 05.03.2024,

I tillegg til disse barnehagevedtektene, gjelder også avtalen om barnehageplass, samt samvirkevedtektene.

**1. Eierforhold**

Snømyra barnehage SA er et samvirkeforetak, og eies og styres av medlemmene i samvirkeforetaket, se samvirkevedtektene pkt 3.

**2. Formål**

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristent og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barn skal få utfolde skaperglede, undring og utforskertrang. De skal lære å ta vare på seg, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for felleskap og vennskap. Barnehagen skal fremme demokrati og likestilling og motarbeide alle former for diskriminering.

Barnehagen drives i samsvar med Lov om barnehager, rammeplan for barnehager, de av departementets til en hver tid gjeldende forskrifter og retningslinjer, samt kommunale vedtak.

Daglig leder (styrer) har det daglige ansvaret for at barnehagen drives etter gjeldende lover og forskrifter.

**3. Opptak**

Vennesla kommune har samordnet opptak som gjelder alle private og kommunale barnehager. Søknadsfrist for hovedopptak er 1. mars hvert år. Barnehageplass søkes via Vennesla kommunes hjemmeside, www.vennesla.kommune.no. Det må sendes en søknad for hvert barn man søker plass for. Søknader som kommer etter fristen blir vurdert ved suppleringsopptak iht lov om barnehager. Barnet har rett til plass i barnehage i den kommunen de er bosatt i. Barn som fyllet ett år innen utgangen av november det året det søkes om barnehageplass, har rett til plass i den måneden barnet fyller ett år i samsvar med lov om barnehager.

**3.1 Opptakskrets og opptakskriterier**

Snømyra barnehage har Vennesla kommune som opptakskrets. Ved ledig plass, kan barn fra andre kommuner tilbys plass.

Opptakskriterier i prioritert rekkefølge

1. Rett til prioritet ved opptak etter barnehageloven § 18: barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne. Dokumentasjon: Sakkyndig vurdering fra PPT. Barn som det fattes vedtak om etter barnevernloven § 5-1 første ledd bokstav a til d, § 3-1 og § 3-4 første ledd bokstav b, har rett til prioritet ved opptak i barnehage.

Kommunen har ansvaret for at barn med rett til prioritet får plass i barnehage.

1. Barn med barnehageplass som søker intern endring av tilbud, endring av plass størrelse (eks. fra 80% til 100%)
2. Søsken av barn med barnehageplass i Snømyra barnehage
3. Barn som allerede har en barnehageplass, men søker overflytting fra annen barnehage
4. Barn av unge enslige foreldre under videregående utdanning. Dokumentasjon fra skole må foreligge
5. Barn fra familier med alvorlig sykdom hos foresatte/søsken. Dokumentasjon fra lege/psykolog må foreligge

Barn som ikke kommer inn under prioriterte kriterier tildeles plass etter gruppens behovs sammensetning. Målet er at barnegruppen totalt får best mulig sammensetning i forhold til kjønn og alder.

100% plass prioriteres.

**3.2 Opptaksperiode og oppsigelse**

Barnehageåret starter 1.august og varer til og med 31.juli neste år. Hovedopptak skjer etter søknadsfrist 1.mars. Tilbud om plass blir sendt og skal besvares elektronisk. Ved ønske om endring av plass størrelse, må det sendes en ny søknad.

Oppsigelse av barnehageplass skal skje skriftlig til styrer med 2 måneders varsel, og gjelder fra den 1. i måneden. Sies plassen opp etter 1.februar må det betales tom 30.juni. Barn som slutter ved naturlig overgang til skole trenger ikke si opp plassen. Man kan ikke si opp deler av plassen, men det kan søkes om endret tilbud i løpet av barnehageåret.

Dersom forutsetningene for plassen endrer seg etter 1. juni må foreldrene betale et beløp tilsvarende ordinær oppsigelsestid selv om plassen ikke tas i bruk. Dersom barnehagen får inn nytt barn i oppsigelsesperioden, skal betalingsplikten i oppsigelsestiden reduseres forholdsmessig.

Ved vesentlig mislighold eller når tungtveiende grunner tilsier det, kan barnehagen si opp plassen med umiddelbar virkning.

**4. Foreldrebetaling**

Snømyra barnehage følger kommunens betalingssatser. Det betales for 11 måneder i året. Juli er betalingsfri. Betaling for kost kommer i tillegg til foreldrebetaling.

Det kan søkes om redusert foreldrebetaling og gratis kjernetid. Informasjon om moderasjonsordninger ligger på Vennesla kommunes og barnehagens hjemmeside.

Skulle foreldrebetaling utebli blir det sendt inkassokrav. Ved vesentlig mislighold av foreldrebetaling, vil barnehageplassen bli sagt opp.

Ved for sen henting må det betales et gebyr fastsatt av styret i Snømyra barnehage.

**5. Klageadgang ved avslag på søknad om barnehageplass**

Søkere som får avslag på søknad om barnehageplass og søkere som ved tildeling av barnehageplass verken får sitt første eller andre ønske om barnehageplass oppfylt, kan klage på avgjørelsen. Retten gjelder kun søkere som har søkt barnehageplass inne søknadsfristen fastsatt av kommunen etter barnehageloven § 16.

For søkere med rett til prioritet etter barnehageloven § 18, er det også klagerett ved opptak som gjøres utenom de opptak kommunen har med søknadsfrist. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er tre -3- uker fra det tidspunkt underretning om avgjørelsen er kommet fram til vedkommende søker. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

**6. Leke og oppholdsareal**

Snømyra barnehage følger departementets veiledende norm for barns leke- og oppholdsarealet. Netto leke- og oppholdsareal inne i barnehagen er minimum 4 m2 pr. barn over 3 år, og 5,3 m2 for barn under 3 år. Uteområdet skal være om lag 6 x større enn netto leke- og oppholdsareal inne.

**7. Åpningstid, ferie og planleggingsdager**

a) Åpningstid: 5 dager i uken 06.30-17.00. Anbefalt oppholdstid er max 9 timer pr dag.

Barnehagen er stengt på helligdager.

Onsdag før skjærtorsdag er barnehagen stengt, er det behov for at barnehagen er åpen, kan det sendes skriftlig søknad til styrer og det er da mulighet for at vi holder åpent til kl 12.00.

Julaften og nyttårsaften holdes stengt

I ferieperioder (påske, jul og sommerferie) kan åpningstiden bli begrenset til 07.30 – 16.30. Foreldre kan ved behov søke om utvidet åpningstid innenfor normal åpningstid (06.30-17.00).

Ved for sen henting betales kr 150 pr påbegynte time.

b) Barnehagen holder feriestengt i 2 uker i sommerferien (de to siste ukene i juli). Alle barn skal ha 4 ukers ferie i løpet av året, og normalt 3 uker sammenhengende ferie i juni, juli og august. Foreldre skal innen 1.mai gi melding om når barna skal ha sommerferie. Dersom foreldre ønsker annen ferieavvikling, må søknad om dette sendes styrer innen 1.mai.

c) I løpet av året vil det bli 5 planleggingsdager.

**9. Tilvenning.**

Barna skal ikke begynne med å være i barnehagen hele dagen de første dagene. Oppholdet skal trappes gradvis opp. Dette vil dere får informasjon om i velkomstheftet eller lese om tilvenning på barnehagens hjemmeside.

**10. Helsemessige forhold.**

Etter lov om barnehager § 50, skal det legges frem erklæring om barnets helse når barnet begynner i barnehagen. Dersom barnet har møtt til alle ordinære undersøkelser på helsestasjonen, kan slik erklæring gis av barnets foresatte. Foresatte plikter å gjøre barnehagen oppmerksom på barns helsetilstand/alvorlige smittsomme sykdommer som krever spesiell oppfølging.

Barnehagens personale har plikt til å gjennomgå tuberkulosekontroll iht gjeldende regelverk.

**11. Sykdom**

Hvis et barn er sykt eller har fravær av andre grunner, må det gis beskjed til barnehagen så snart som mulig.

Syke barn må holdes hjemme dersom det foreligger smittefare. Dersom barnet ikke kan være ute og delta i aktiviteter på lik linje med de andre barna, bør barnet holdes hjemme. Daglig leder avgjør i tvilstilfeller om barnet kan være i barnehagen. Er barnets allmenntilstand god, kan barnet være i barnehagen. For mer utfyllende informasjon henvises til regler ved barns sykdom på barnehagens hjemmeside.

**12. Ansvar.**

a) Barnehagens styre og samarbeidsutvalg er pålagt å tegne ulykkesforsikring for barna. Se informasjon på hjemmesiden.

b) Personalet har ansvar for barna den tiden de er i barnehagen

c) Levering og henting av barna er foreldrene selv ansvarlig for. Den som følger barnet til barnehagen, må ikke forlate det før vedkommende har vært i kontakt med personalet. Barnet skal hentes av en voksen som er kjent for personalet. Dersom barnet hentes av en annen person enn den/de som vanligvis henter barnet, skal barnehagen ha beskjed fra barnets foresatte om hvem som skal hente. Andre hente-/bringeordninger må avtales særskilt med personalet.

d) Beskjeder til personalet, gitt gjennom barnet, skal være skriftlig.

e) Medbrakte eiendeler har ikke personalet ansvar for

f) De ansatte må ikke ta barna med som passasjer i egen bil eller offentlig transport uten foreldres skriftlige samtykke.

**13. Dugnad.**

 Foreldre som har ett eller flere barn i barnehagen forplikter seg til å utføre minst 5 dugnadstimer pr barnehageår.

**14. Politiattest.**

Etter lov om barnehager § 30, må alle som arbeider og oppholder seg regelmessig i barnehagene legge frem tilfredsstillende politiattest før tiltredelse.

**15. Taushets- og opplysningsplikt**

Medlemmene i levekårsutvalget, barnehagenes samarbeidsutvalg samt barnehagenes personale, skal følge lov om barnehagers § 44 om taushetsplikt.

Barnehagepersonalet er også forpliktet på § 45: Opplysninger til den kommunale helse- og omsorgstjenesten og sosialtjenesten, og § 46 opplysningsplikt til barnevernet.

**16. Foreldreråd**

For å sikre samarbeidet med barnas hjem skal hver barnehage ha et foreldreråd og et samarbeidsutvalg, jfr. barnehageloven §4 m/merknader.

Foreldrerådet skal fremme fellesinteressene til foreldrene og bidra til at samarbeidet mellom barnehagen og foreldregruppen skaper et godt barnehagemiljø.

Foreldrerådet består av alle foreldre/foresatte i barnehagen og kan møtes ved behov. Dersom det er store saker angående barnehagens drift vil det være aktuelt å kalle inn foreldrerådet til møte. Foreldrerepresentantene i samarbeidsutvalget vil også kunne kalle inn foreldrerådet dersom de mener det er behov for det.

Foreldrerådet skal bli forelagt og har rett til å uttale seg i saker av viktighet for foreldrenes forhold til barnehagen, f.eks. foreldrebetalingen.

Foreldrerådet velger 2 foreldrerepresentanter til SU.

**17. Samarbeidsutvalget**

Samarbeidsutvalget (SU) skal være et rådgivende, kontaktskapende og samordnende organ. Utvalget skal arbeide for å fremme samarbeidet mellom barnehagen og hjemmene. De skal ikke fatte vedtak som er økonomisk bindene for barnehagen. Su har i hovedsak en rådgivende funksjon, med unntak av å fastsette en årsplan for den pedagogiske virksomheten med utgangspunkt i rammeplanen.

Su har rett til å uttale seg dersom barnehagen må søke om dispensasjon fra normen om pedagogisk bemanning. Sus uttalelse skal legges ved eiers søknad om dispensasjon.

Saker som gjelder arbeidstakers arbeidsforhold, opptak av barn og lignende skal ikke behandles av SU.

Su skal bestå av 2 representanter fra foreldre, 2 representanter fra de ansatte og en fra eier styret, styrer.Foreldrene og de ansatte skal delta med like mange representanter.

Barnehagens styre avgjør selv hvem som skal delta som eier representant i utvalget. Eier kan ikke stille med flere rep. enn de øvrige gruppene (foreldre og ansatte).

Foreldrerepresentantene velges av foreldrerådet for et år av gangen. De ansattes representanter skal være fast ansatt som velges av de fast ansatte for et år av gangen.

SU konstituerer seg selv, og velger selv sin leder. Som Sus rådgivende uttalelse gjelder det som flertallet av de møtende har stemt for. Ved stemmelikhet gjelder det som lederen stemmer for. Er leder ikke tilstede, gjelder det som møteleder har stemt for.

Møter i SU holdes etter en plan fastsatt av SU, og for øvrig når SUs leder eller barnehagen finner det nødvendig. Daglig leder sender innkalling til møtene.

Det føres egen protokoll for SU, som skal inneholde de råd og uttalelser som SU har kommet med. Tid og sted for møtene skal gå frem av protokollen, samt uenighet som kreves protokollført. SUs medlemmer signerer protokollen. Protokollen er tilgjengelig kun for SUs medlemmer, styret, dagligleder og de personer SU gir tilgang.

Referent velges blant de fremmøtte.

**18. Internkontroll.**

Barnehagen skal ha system for internkontrollrutiner for de til en hver tid gjeldende lover og forskrifter som kommer til anvendelse for barnehagevirksomhet. Barnehagene har rutiner for dokumentasjon/sjekkliste i forhold til kommunens vedtatte HMS system, brann og forhold til Forskrift om miljørettet helsevern i barnehager og skoler.

**19. Vedtektsendring**

Vedtak om vedtektsendring gjøres av Årsmøtet og krever 2/3 flertall av de avgitte stemmer med mindre samvirkeloven stiller strengere krav.